CELEX: 32019D1707
Language: el
Date: 2019-06-17 00:00:00
Title: Απόφαση (ΕΕ) 2019/1707 του Συμβουλίου της 17ης Ιουνίου 2019 σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής εμπορίου που έχει συσταθεί βάσει της ενδιάμεσης συμφωνίας εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου, όσον αφορά σύσταση για ορισμένες τροποποιήσεις που πρέπει να πραγματοποιηθούν στην εν λόγω συμφωνία ώστε να ληφθούν υπόψη η προσχώρηση της Σαμόα και οι μελλοντικές προσχωρήσεις άλλων νησιωτικών κρατών του Ειρηνικού

11.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 260/45
               
            
         ΑΠΟΦΑΣΗ (ΕΕ) 2019/1707 ΤΟΥ ΣΥΜΒΟΥΛΙΟΥ
         της 17ης Ιουνίου 2019
         σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής εμπορίου που έχει συσταθεί βάσει της ενδιάμεσης συμφωνίας εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου, όσον αφορά σύσταση για ορισμένες τροποποιήσεις που πρέπει να πραγματοποιηθούν στην εν λόγω συμφωνία ώστε να ληφθούν υπόψη η προσχώρηση της Σαμόα και οι μελλοντικές προσχωρήσεις άλλων νησιωτικών κρατών του Ειρηνικού
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 3 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Στις 30 Ιουλίου 2009, η Ένωση υπέγραψε την ενδιάμεση συμφωνία εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου (1) (η «συμφωνία»), η οποία θεσπίζει πλαίσιο για μια συμφωνία οικονομικής εταιρικής σχέσης. Η συμφωνία εφαρμόζεται προσωρινά από το Ανεξάρτητο Κράτος της Παπουασίας-Νέα Γουινέας και τη Δημοκρατία των Φίτζι από τις 20 Δεκεμβρίου 2009 και τις 28 Ιουλίου 2014 αντίστοιχα.
                  
               
                     (2)
                  
                  
                     Το άρθρο 80 της συμφωνίας προβλέπει ότι και άλλα νησιωτικά κράτη του Ειρηνικού που είναι μέρη της συμφωνίας του Κοτονού (2) ή νησιά του Ειρηνικού με διαρθρωτικά χαρακτηριστικά και οικονομική και κοινωνική κατάσταση που είναι συγκρίσιμα με χώρες που είναι συμβαλλόμενα μέρη της συμφωνίας του Κοτονού μπορούν να προσχωρήσουν στη συμφωνία, βάσει της υποβολής προσφοράς για πρόσβαση στην αγορά που να είναι συμβατή με το άρθρο XXIV της ΓΣΔΕ 1994. Στις 5 Φεβρουαρίου 2018, το Ανεξάρτητο Κράτος της Σαμόα (Σαμόα) υπέβαλε στα συμβαλλόμενα μέρη προς απόφαση αίτηση προσχώρησης συνοδευόμενη από προσφορά για πρόσβαση στην αγορά συμβατή με το άρθρο XXIV της ΓΣΔΕ 1994.
                  
               
                     (3)
                  
                  
                     Κατά την έκτη συνεδρίαση της επιτροπής εμπορίου, η οποία πραγματοποιήθηκε στις 24 Οκτωβρίου 2018, οι εκπρόσωποι της Ένωσης και των κρατών του Ειρηνικού κατήρτισαν κατάλογο με τις τεχνικές τροποποιήσεις της συμφωνίας που είναι αναγκαίες ώστε να ληφθεί υπόψη η προσχώρηση στη συμφωνία της Σαμόα. Οι εκπρόσωποι της Ένωσης και των κρατών του Ειρηνικού κατέληξαν στο συμπέρασμα ότι οι εν λόγω τροποποιήσεις συνίστανται στην καταχώριση της Σαμόα ως συμβαλλόμενου μέρους της συμφωνίας και στην προσθήκη της προσφοράς της Σαμόα για πρόσβαση στην αγορά στο παράρτημα ΙΙ της συμφωνίας. Αντίστοιχες τροποποιήσεις στη συμφωνία θα απαιτούνται κάθε φορά που ένα νέο νησιωτικό κράτος του Ειρηνικού προσχωρεί στη συμφωνία.
                  
               
                     (4)
                  
                  
                     Με την απόφαση (ΕΕ) 2018/1908 της 6ης Δεκεμβρίου 2018 (3), το Συμβούλιο ενέκρινε την αίτηση προσχώρησης της Σαμόα. Το κείμενο της προσφοράς της Σαμόα για πρόσβαση στην αγορά επισυνάπτεται στην εν λόγω απόφαση (4). Η Σαμόα προσχώρησε στη συμφωνία στις 21 Δεκεμβρίου 2018 και εφαρμόζει προσωρινά τη συμφωνία από τις 31 Δεκεμβρίου 2018.
                  
               
                     (5)
                  
                  
                     Το άρθρο 68 της συμφωνίας ορίζει ότι η επιτροπή εμπορίου ασχολείται με όλα τα ζητήματα που είναι αναγκαία για την εφαρμογή της συμφωνίας. Συντρέχει ανάγκη να εξουσιοδοτηθεί η επιτροπή εμπορίου να αποφασίζει για κάθε τεχνική τροποποίηση της συμφωνίας που ενδεχομένως θα είναι αναγκαία μετά την προσχώρηση άλλου νησιωτικού κράτους του Ειρηνικού.
                  
               
                     (6)
                  
                  
                     Η έβδομη συνεδρίαση της επιτροπής εμπορίου πρόκειται να πραγματοποιηθεί στις 24 Ιουλίου 2019 και, κατά τη συνεδρίαση αυτή, η επιτροπή εμπορίου θα είναι σε θέση, κατ’ εφαρμογή του άρθρου 78 της συμφωνίας, να συστήσει ώστε τα μέρη να θεσπίσουν τροποποιήσεις της συμφωνίας προκειμένου να ληφθούν υπόψη η προσχώρηση στη συμφωνία της Σαμόα και οι μελλοντικές προσχωρήσεις στη συμφωνία άλλων νησιωτικών κρατών του Ειρηνικού.
                  
               
                     (7)
                  
                  
                     Η Ένωση θα πρέπει να καθορίσει τη θέση που πρέπει να ληφθεί όσον αφορά τη σύσταση για τις εν λόγω τροποποιήσεις.
                  
               
                     (8)
                  
                  
                     Η θέση της Ένωσης στο πλαίσιο της έβδομης συνεδρίασης της επιτροπής εμπορίου θα πρέπει, συνεπώς, να βασίζεται στο συνημμένο σχέδιο σύστασης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης κατά την έβδομη συνεδρίαση της επιτροπής εμπορίου όσον αφορά τη σύσταση για ορισμένες τροποποιήσεις της ενδιάμεσης συμφωνίας εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου, ώστε να ληφθούν υπόψη η προσχώρηση της Σαμόα και οι μελλοντικές προσχωρήσεις άλλων νησιωτικών κρατών του Ειρηνικού βασίζεται στο σχέδιο σύστασης της επιτροπής εμπορίου που επισυνάπτεται στην παρούσα απόφαση (5).
         
         
            Άρθρο 2
            Μετά την έκδοσή της, η σύσταση της επιτροπής εμπορίου δημοσιεύεται στην Επίσημη Εφημερίδα της Ευρωπαϊκής Ένωσης.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 17 Ιουνίου 2019.
            
               
                  Για το Συμβούλιο
               
               
                  Η Πρόεδρος
               
               F. MOGHERINI
            
         
         
            (1)  Απόφαση 2009/729/ΕΚ του Συμβουλίου της 13 Ιουλίου 2009 για την υπογραφή και την προσωρινή εφαρμογή της ενδιάμεσης συμφωνίας εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου (ΕΕ L 272 της 16.10.2009, σ. 1).
         
            (2)  Συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της ευρωπαϊκής κοινότητας και των κρατών μελών αυτής, αφετέρου, όπως τροποποιήθηκε τελευταία (ΕΕ L 317 της 15.12.2000, σ. 3).
         
            (3)  Απόφαση (ΕΕ) 2018/1908 του Συμβουλίου, της 6ης Δεκεμβρίου 2018, για την προσχώρηση της Σαμόα στην ενδιάμεση συμφωνία εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου (ΕΕ L 333 της 28.12.2018, σ. 1).
         
            (4)  ΕΕ L 333 της 28.12.2018, σ. 3.
         
            (5)  Το κείμενο του παραρτήματος ΙΙ (Τελωνειακοί δασμοί που επιβάλλονται στις εισαγωγές στο ανεξάρτητο κράτος της Σαμόα) της συμφωνίας δημοσιεύεται στο ΕΕ L 333 της 28.12.2018, σ. 3.
      
      
         
            ΣΧΕΔΙΟ
            
               ΣΥΣΤΑΣΗ αριθ. 01/2019 ΤΗΣ ΕΠΙΤΡΟΠΗΣ ΕΜΠΟΡΙΟΥ ΠΟΥ ΕΧΕΙ ΣΥΣΤΑΘΕΙ ΜΕ ΤΗΝ ΕΝΔΙΑΜΕΣΗ ΣΥΜΦΩΝΙΑ ΕΤΑΙΡΙΚΗΣ ΣΧΕΣΗΣ ΜΕΤΑΞΥ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ, ΑΦΕΝΟΣ, ΚΑΙ ΤΩΝ ΚΡΑΤΩΝ ΤΟΥ ΕΙΡΗΝΙΚΟΥ, ΑΦΕΤΕΡΟΥ
            
            
               της ...
            
            
               όσον αφορά την προσχώρηση της Σαμόα και τις μελλοντικές προσχωρήσεις άλλων νησιωτικών κρατών του Ειρηνικού
            
            Η ΕΠΙΤΡΟΠΗ ΕΜΠΟΡΙΟΥ,
            Έχοντας υπόψη την ενδιάμεση συμφωνία εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου (1) (η «συμφωνία»), η οποία θεσπίζει πλαίσιο για μια συμφωνία οικονομικής εταιρικής σχέσης ( και η οποία υπογράφηκε στο Λονδίνο στις 30 Ιουλίου 2009, και ιδίως τα άρθρα 68, 78 και 80,
            Εκτιμώντας τα ακόλουθα:
            
                        (1)
                     
                     
                        Το Ανεξάρτητο Κράτος της Παπουασίας-Νέα Γουινέας και η Δημοκρατία των Φίτζι υπέγραψαν τη συμφωνία στις 30 Ιουλίου 2009 και στις 11 Δεκεμβρίου 2009 αντίστοιχα, και την εφαρμόζουν προσωρινά από τις 20 Δεκεμβρίου 2009 και τις 28 Ιουλίου 2014 αντίστοιχα.
                     
                  
                        (2)
                     
                     
                        Στις 5 Φεβρουαρίου 2018, το Ανεξάρτητο Κράτος της Σαμόα (Σαμόα) υπέβαλε προς απόφαση στα συμβαλλόμενα μέρη αίτηση προσχώρησης συνοδευόμενη από προσφορά για πρόσβαση στην αγορά συμβατή με το άρθρο XXIV της ΓΣΔΕ 1994. Η Σαμόα προσχώρησε στη συμφωνία στις 21 Δεκεμβρίου 2018 και την εφαρμόζει προσωρινά από τις 31 Δεκεμβρίου 2018.
                     
                  
                        (3)
                     
                     
                        Υπό το πρίσμα της προσχώρησης της Σαμόα, η επιτροπή εμπορίου επανεξέτασε τη συμφωνία και συνιστά στα συμβαλλόμενα μέρη τη θέσπιση τεχνικών τροποποιήσεων της συμφωνίας με αντικείμενο την καταχώριση της Σαμόα ως συμβαλλόμενου μέρους της συμφωνίας και την προσθήκη της προσφοράς της Σαμόα για την πρόσβαση στην αγορά στο παράρτημα ΙΙ της συμφωνίας.
                     
                  
                        (4)
                     
                     
                        Αντίστοιχες τροποποιήσεις θα χρειάζεται να πραγματοποιούνται στη συμφωνία κάθε φορά που άλλο νησιωτικό κράτος του Ειρηνικού θα προσχωρεί στη συμφωνία.
                     
                  
                        (5)
                     
                     
                        Η επιτροπή εμπορίου προτείνει να εξουσιοδοτηθεί να αποφασίζει η ίδια για κάθε τεχνική τροποποίηση της συμφωνίας που ενδεχομένως θα είναι αναγκαία μετά την προσχώρηση άλλου νησιωτικού κράτους του Ειρηνικού,
                     
                  ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
            Η επιτροπή εμπορίου συνιστά στα μέρη:
            
                        1.
                     
                     
                        να αντικαταστήσουν το άρθρο 70 παράγραφος 1 της συμφωνίας με το ακόλουθο κείμενο:
                        
                           «1.   Για τους σκοπούς της παρούσας συμφωνίας τα “συμβαλλόμενα μέρη” είναι, αφενός, η Ευρωπαϊκή Κοινότητα, εφεξής “μέρος ΕΚ”, και, αφετέρου, η Παπουασία-Νέα Γουινέα, η Δημοκρατία των Νήσων Φίτζι και το Ανεξάρτητο Κράτος της Σαμόα, εφεξής “κράτη του Ειρηνικού”.»·
                        
                     
                  
                        2.
                     
                     
                        να προσθέσουν στο άρθρο 80 της συμφωνίας την ακόλουθη παράγραφο 3:
                        
                           «3.   Η επιτροπή εμπορίου μπορεί να αποφασίζει κάθε τεχνική τροποποίηση της συμφωνίας που ενδεχομένως θα είναι αναγκαία μετά την προσχώρηση άλλου νησιωτικού κράτους του Ειρηνικού.»·
                        
                     
                  
                        3.
                     
                     
                        στο παράρτημα II της συμφωνίας, να προσθέσουν το κείμενο της συμφωνηθείσας προσφοράς για πρόσβαση στην αγορά του Ανεξάρτητου Κράτους της Σαμόα, το οποίο παρατίθεται στο παράρτημα της παρούσας σύστασης·
                     
                  
                        4.
                     
                     
                        στο παράρτημα X του πρωτοκόλλου II της συμφωνίας, να απαλείψουν την αναφορά στη Σαμόα από τον κατάλογο με τα «άλλα κράτη ΑΚΕ».
                     
                  
               …,
               
                  
                     Για την επιτροπή εμπορίου
                  
                  
                     Για την Ένωση
                  
               
               
                  
                     Για τα κράτη του Ειρηνικού
                  
               
            
            
               (1)  ΕΕ L 272 της 16.10.2009, σ. 2.